萧邦,波兰泽拉佐瓦沃拉人也,西元一八一零年三月一日生.父法国人,母波兰人.未足七岁已习钢琴;翌年,创作付梓;九岁初登台,于众前独奏,咸奇之,誉其为波兰之莫札特.
儿时,入约瑟夫艾尔斯内门下,习琴,作曲,一八二六年,方届志学之年,以天才之姿,入华沙音乐学院深造.年十九,谱钢琴协奏曲二阙传世.一八二九年,巡回独奏于音乐之都维也纳.其时,波兰战事波兴,反沙皇俄国之革命频起,尔后,哥萨克骑兵军临华沙城下,烽烟四起,民不聊生,萧邦无以返国,故辗转流亡,移居巴黎,以演奏,教琴并作曲为生,其马祖卡及波兰舞曲,富波兰风情,一枝独秀,显扬于当世.其亡命巴黎凡二十年,与音乐大家李斯特,白辽士 等当世俊彦交游,相互针砭提携.年二十有七,初识法国女作家奥萝儿杜邦(笔名乔治桑),与桑并其一子一女(非出于萧邦)共度十年天伦岁月,至萧邦三十又八之年,俩者因细故交恶,自此,分道扬镳,形如陌路.
儿时即体弱多病,而立之年,又染痨疾(即肺结核),一病十年,每况愈下.一八四九年十月十七日丑时,卒于巴黎,年方卅九,后葬于巴黎拉雪兹神父公墓.临终遗言其姐,若不得归葬波兰,盼能取其心脏,携返故乡,愿其心与故土永不分离,其心后安置于华沙圣十字教堂,供后人瞻仰.
其才之高,名盖一时.所作降乙小调第二钢琴奏鸣曲,练习曲等,名垂后世.虽才高而弗衒,犹重诗情.后世多法之.
此页二〇一八年一二月五日 (水曜日)〇八时〇一分方易.